الصبليون تلاقاو لحد الان رد رسمي مغربي من جوج مسؤولين. سفيرة المغرب في مدريد كريمة بنيعيش ووزير الدولة فحقوق الانسان مصطفى الرميد. بنيعيش خرجات فاللول وقالت باللي “كاين تصرفات فالعلاقات بين الدول كتنتج عليها نتائج” وخاص هاد الدول “تتحمل هاد النتائج”.واضافت باللي “كاين تصرفات ما يمكنش تقبل” وان العلاقات بين الدول كتبنى على الثقة المتبادلة”. هاد الثقة كتخدم وكترعى” بعد هاد الشي جا رد وزير الدولة مصطفى الرميد للي شرح هاد الشي وسمى كل حاجة باسمها بوضوح. قال بللي استقبال اسبانيا لرئيس جماعة البوليساريو وايواؤو فصبيطار بهوية مزورة بلا مراعاة حسن الجوار لا تنسيق لا تشاور بلا حتى اخبار “إجراء متهور غير مسؤول وغير مقبول إطلاقا” واضاف “اش كتسنى اسبانيا من بلادنا وهي كتأوي “مسؤولا عن جماعة تحمل السلاح ضد المملكة؟” الرميد هدر على حسن الجوار اللي رددوها مسؤولين حكوميين اسبان وقال “ماذا لم تقم اسبانيا بالاعلان عن وجود المعني بالأمر على ترابها بهويته الحقيقية؟ أليس ذلك دليلا على انها متأكدة من أن ما قامت به لا يليق بحسن الجوار ؟ “وخلص الى ان اسبانيا فضلت البوليساريو والجزائر على حساب المغرب اللي ضحى من اجل حسن الجوار. طبعا حتى هو هدد اسبانيا كيف هددو مسؤوليها السياسيين المغرب وقال ليها “من حق المغرب أن يمد رجله، لتعرف اسبانيا حجم معاناة المغرب من أجل حسن الجوار، وثمن ذلك، وتعرف ايضا أن ثمن الاستهانة بالمغرب غال جدا، فتراجع نفسها وسياستها وعلاقاتها، وتحسب لجارها المغرب ما ينبغي أن يحسب له، وتحترم حقوقه عليها، كما يرعى حقوقها عليه” هاد الخرجات كان فيهم تنسيق على مستوى عالي. ما جاوش غير بمبادرات شخصية. هاد الشي علاش شي كيكمل شي. المغرب ختار هاد الطريق فالتواصل فانتظار موقف حكومي رسمي غدا بعد اجتماع المجلس الحكومي. دابا العلاقات تزادت تكفسات بعد استدعاء الرباط لسفيرتو للتشاور. 
الرد المغربي على الصبليون تكلفات بيه بنيعيش والرميد. بجوجهم مشاو فنفس الخط: مدريد راه ما مسوقينش ليك ودابا انتي ختاري